Gurbangeldi Ahunber

Gurbangeldi Ahunber Eýran Türkmenleriniň at gazanan şahyrlaryndan biridir.

1946-njy ýylda garyplykda Kümmet Gowuzda eneden doglan we garyplykda da aradan çykan şahyr Türkmensähra şahyrlarynyn arasynda iň duýguly şahyrlardan biridir.

2005-nji ýylyň fevral aýynyň 26-synda aradan çykan şahyr Kümmet Gowuzda jaýlanar.

Şahyryň bir şygry: Goşgym
Goşgym göz ýaşymdan ganyp joşmasa

Bagrymyň ýarasyna melhem goşmasa

Goşgym bir arassa yşga düşmese

Men o goşga goşgy diýebilmerin

Goşgym damar ganym bilen akmasa

Galbymyň heňine düşmän bakmasa

Ýa-da meňli şirin gyzy ýakmasa

Ýok ol goşga goşgy diýebilmerin

Şygrym ilim bilen deň ağlamasa

Şygrym gerek ýerde wagt çaglamasa

Gala dek ganyma ýol baglamasa

Men ol goşga goşgy diýe bilmerin

Gerek wagty Hyzyr dek ýetişmese

Zalyma garşylap ok atyşmasa

Ýetime garyba gol gatyşmasa

Men ol goşga goşgy diýebilmerin

Toýumda şat, ýasda gara giýmese

Garradyň diýip garrylygy söýmese

Ölime dirime gadyr goýmasa

Ýok ol goşga goşgy diýebilmerin

Mawy asmanyň ýyldyzyça bolmasa

Ýandak başy ýansa ýanyp solmasa

Durnalary asyl ýada salmasa

Men ol goşga goşgy diýebilmerin

Goşgym sen polatdan gaty bolmaly

Goşgym sen gylyçdan ýiti bolmaly

Bagrymyň gany hem eti bolmaly

Ýogsa saňa goşgy diýebilmerin

Çeşme
http://drdieji.blogfa.com/page/ahunbar.aspx

Kategoriýa:Şahyrlar
Kategoriýa:Türkmensähra şahyrlary